section_heading: Karijera
paragraph_text: Paulson je svoju glumačku karijeru započela odmah po završetku srednje škole. U kazalištu Signature odigrala je ulogu u predstavi Hortona Footea pod nazivom Talking Pictures, a 1994. godine pojavila se i u epizodi televizijske serije Zakon i red. Godinu dana potom nastupila je filmu Hallmark produkcije Friends at Last s Kathleen Turner. Također je glumila i u televizijskoj seriji American Gothic koja se nije dugo zadržala na malim ekranima. Prvu redovitiju ulogu na televiziji odigrala je u humoristično-dramskoj seriji Jack i Jill. Sarah Paulson imala je manju ulogu u HBO-ovoj seriji Deadwood, a također je glumila i glavni lik u jednoj epizodi kritički hvaljene serije Reži me. U NBC-jevoj seriji kratkog vijeka naziva Leap of Faith odigrala je glavnu ulogu, a tijekom 2004. godine nastupila je u sporednoj ulozi u ABC-jevoj seriji The D.A. koja je prekinuta s emitiranjem nakon samo par epizoda. Što se kazališta tiče, Paulson je nastupila u predstavama The Glass Menagerie na Broadwayju, te Killer Joe i Colder Than Here u Off-Broadwayju.